ຂປລ. ໂຮງຮຽນສາທາລະນະສຸກແຂວງຄຳມ່ວນໄດ້ຈັດຂຶ້ນກອງປະຊຸມສະຫລຸບການຈັດຕັ້ງປະຕິບັດວຽກງານສົກປີ 2016-2017 ໃນວັນທີ 12 ຕຸລາ 2017 ໂດຍເປັນກຽດເຂົ້າຮ່ວມຂອງ ທ່ານ ດຣ ທອນລະຂັນ ໄຊປັນຍາ ຫົວໜ້າພະແນກ ສາທາລະນະສຸກແຂວງ, ທ່ານ ດຣ ເຂັມພາວັນ ມະນີວົງ ຜູ້ອຳນວຍການໂຮງຮຽນ ສາທາລະນະສຸກ ພ້ອມຕາງໜ້າອຳນວຍການໂຮງໝໍແຂວງ.
ທ່ານ ດຣ ສົມເພັດ ສຸວັນນະລາສີ ຮອງອຳນວຍການໂຮງຮຽນ ສາທາລະນະສຸກໄດ້ກ່າວວ່າ ໄລຍະ 1 ປີຜ່ານມາ ໂຮງຮຽນສາທາລະນະສຸກ ແຂວງຄຳມ່ວນ ເປັນສະຖານການສຶກສາວິຊາຊີບ ແຫ່ງໜຶ່ງທີ່ຂຶ້ນ ກັບການຄຸ້ມຄອງຊີ້ນຳ-ນຳພາ ຈາກກົມການສຶກສາກະຊວງ ສາທາລະນະສຸກທາງດ້ານເຕັກນິກວິຊາການ, ຫລັກສູດການຮຽນ-ການສອນ, ສ່ວນວຽກງານດ້ານການເມືອງແນວຄິດ, ງົບປະມານ ແລະ ການບໍລິຫານຕ່າງໆ ແມ່ນພາຍໃຕ້ການຊີ້ນຳຄຸ້ມຄອງ ຈາກພະແນກສາທາລະນະສຸກແຂວງ ເຊິ່ງມີພາລະບົດບາດໜ້າທີ່ໃນການກໍ່ສ້າງ ແລະ ພັດທະນາບຸກຄະລາກອນ ດ້ານສາທາລະນະສຸກ.
ປະຈຸບັນແມ່ນໄດ້ເປີດ ການຮຽນ-ການສອນ ໃນ 5 ຫລັກສູດຄື: ຫລັກສູດຜະດຸງຄັນຊັ້ນສູງ ລວມມີ 110 ໜ່ວຍກິດ, ຫລັກສູດພະຍາບານສາດຊັ້ນສູງ 106 ໜ່ວຍກິດ, ຫລັກສູດພະຍາບານ ຕໍ່ເນື່ອງຊັ້ນກາງ 35 ໜ່ວຍກິດ, ຫຼັກສູດຮັກສາສຸຂະພາບຂັ້ນພື້ນຖານ (ຮ.ສ.ຂ)ຊັ້ນກາງ 74 ໜ່ວຍກິດ ແລະ ຫຼັກສູດປະກາສະນີຍະບັດລະດັບໜຶ່ງ ສາຂາແພດບ້ານລະບົບ 6 ເດືອນ.
ສົກ 2016-2017 ມີນັກສຶກສາທີ່ສຳເລັດການສຶກສາ ແລະ ໄດ້ຮັບໃບປະກາສະນີຍະບັດ ຈຳນວນ 170 ຄົນ.
ເນື້ອໃນ: ຂປລ